|  |
| --- |
| **ТАРИФА****НАКНАДА КОЈЕ НАПЛАЋУЈЕ СОКОЈ ПО ОСНОВУ ЈАВНОГ ИЗВОЂЕЊА У УГОСТИТЕЉСКИМ ОБЈЕКТИМА (СА ИЛИ БЕЗ СМЕШТАЈНИХ КАПАЦИТЕТА), КАО И ДРУГИМ ОБЈЕКТИМА УГОСТИТЕЉСКОГ ТИПА***("Сл. гласник РС", бр. 12/2012)* |

**Члан 1**

Овом тарифом утврђује се висина ауторске накнаде по основу јавног извођења музичких дела из репертоара Сокоја (у даљем тексту: репертоар), у угоститељским објектима (са или без смештајних капацитета), као и другим објектима угоститељског типа, као и услови коришћења репертоара, рок и начин наплате накнаде и околности коришћења због којих се висина накнаде увећава или смањује.

**Члан 2**

Репертоар Сокоја (у даљем тексту: репертоар) чине музичка дела:

1) домаћих аутора и носилаца ауторских права, чланова Сокоја, који су уговором уступили своја права Сокоју, на основу члана 153. Закона о ауторским и сродним правима;

2) домаћих аутора и носилаца ауторских права, чланова Сокоја, чија права Сокој штити на основу члана 180. Закона о ауторском и сродним правима;

3) страних аутора и носилаца ауторских права, чија права Сокој штити на основу члана 186. Закона о ауторском и сродним правима.

**Члан 3**

За коришћење репертоара корисник је дужан да:

- прибави дозволу Сокоја закључивањем уговора о неискључивом уступању права коришћења музичког репертоара;

- достави све релевантне податке за утврђивање висине накнаде;

- достави податке о коришћеним музичким делима који садрже пун назив музичког дела, име аутора и коаутора, као и трајање извођења и

- плати ауторску накнаду у року од осам дана од дана пријема рачуна.

**Члан 4**

Коришћење репертоара без дозволе Сокоја, сматра се неовлашћеним и представља привредни преступ и прекршај из чл. 215. и 216. Закона о ауторском и сродним правима односно кривично дело из члана 199. Кривичног законика Републике Србије.

Свако коришћење репертоара обавезује корисника да плати ауторску накнаду и испуни друге обавезе прописане законом и овом тарифом, независно да ли је закључио уговор са Сокојем.

**Члан 5**

Корисник је дужан да пријави Сокоју свако коришћење музике, у писменој форми, путем редовне или електронске поште или коришћењем обрасца на сајту Сокоја, у року од 15 дана од почетка коришћења.

Уколико корисник не пријави коришћење у предвиђеном року, овлашћени заступник Сокоја утврдиће коришћење и елементе релевантне за обрачун ауторске накнаде.

Овлашћени заступник Сокоја дужан је да о томе сачини одговарајући записник.

**Члан 6**

У случају када корисник не достави релевантне податке за утврђивање основице у предвиђеном року, Сокој ће накнаду одредити у аконтационом износу, а према висини коју је утврдио и обрачунава другом кориснику чији су начин коришћења, економска снага и други релевантни критеријуми упоредиви.

Уколико се ради о кориснику односно коришћењу које није могуће упоредити, накнада ће се утврдити у паушалном износу према подацима којима Сокој располаже.

**Члан 7**

Солидарно одговарају за плаћање накнаде власник, држалац, закупац простора у коме се искоришћавају музичка дела и организатор.

**Члан 8**

**1. Дискотеке, клубови, барови, сплавови и други слични објекти**

Накнада се плаћа месечно и обрачунава према квадратури објекта, без помоћних просторија.

|  |  |  |
| --- | --- | --- |
| Величина просторије у квм(без помоћних просторија) | до 16 дана месечно(број бодова) | преко 16 дана месечно(број бодова) |
| до 50 квм  | 700 | 1.000 |
| од 51 - 100 квм | 1.000  | 1.300 |
| од 101 - 150 квм  | 1.300 | 1.800 |
| сваких следећих започетих 50 квм | 300  | 350 |

Корисник је дужан да достави попис коришћених дела до 15. у месецу за претходни месец.

**2. Ресторани, кафане, кафићи и слични објекти**

Накнада се плаћа месечно и обрачунава према капацитету броју столица/посетилаца, рачунајући расположив број столица, односно пун капацитет, и то:

1. за извођења до 10 дана месечно - 6 бодова по столици/ по посетиоцу

2. за извођење преко 10 дана месечно - 8 бодова по столици/ по посетиоцу.

Корисник је дужан да достави попис изведених дела до 15. у месецу за претходни месец.

Уколико се, поред живог извођења, користе и уређаји за репродукцију музике, накнада се увећава за 2 бода по столици/посетиоцу.

Накнада по основу организације забавних приредби (свадбе, промоције, прославе, модне ревије и слично), матурских вечери, прослава Нове године и других музичких манифестација, обрачунава се и плаћа посебно.

**Члан 9**

Вредност бода износи 11,00 динара, без ПДВ.

У зависности од региона у коме се налази седиште корисника, на износе ауторске накнаде изражене у паушалу, примењују се следећи коефицијенти:

|  |  |
| --- | --- |
| - за територију Београда, Новог Сада, као и за туристичка места  | 1,00 |
| - за регион Војводине  | 0,90 |
| - за регион Централне и Западне Србије | 0,80 |
| - за регион Источне и Јужне Србије  | 0,70  |

**Члан 10**

Ова тарифа ступа на снагу осмог дана од дана објављивања у "Службеном гласнику Републике Србије".